**ОТЧЕТ**

**за дейността на НЧ „Стилиян Чилингиров – 1963” – град Шумен**

**през 2018 год.**

Уважаеми читалищни членове,

скъпи гости,

Щастлива съм, че днес отново сме се събрали всички читалищни поколения, хора, посветили себе си на читалищното дело, хора, на които искам да благодаря, че днес аз съм тук, на това място, в качеството си на председател на читалищното настоятелство! Благодаря Ви!

Когато точно преди 1 година в тази същата зала поех отговорността да бъда председател на НЧ „Стилиян Чилингиров - 1963” бях мотивирана от факта, че познавам работата в читалището, имам умението да общувам с хората от най – малка до най – голяма възраст, а всичко остнало продължавам да уча. Всичко това ми даде сили и увереност, че мога да се справя – с ваша помощ, както и с подкрепата на екипа и настоятелството.

 Уважаеми читалищни дейци,

По традиция Отчетът на настоятелството за всяка година започва с читалищните членове.

За 2018 година читалищните членове са 231 членове. Младите членове са предимно спомагателни, в това число ученици, с които работим.

Настоятелството от една година работи в състав:

1. Севдалина Георгиева – председател
2. Силвия Ботева – заместник председател
3. Мариана Радева – член
4. Светлана Николова – член
5. Нора Марчева – член
6. Д-р Иван Катранджиев – член
7. Алпер Осман – член

Проверителна комисия:

1. Тонка Статева – председател
2. Стаматка Казакова – член
3. Виолета Димитрова – член

Заседанията се провеждат ритмично, като през 2018 г. техния брой беше 7. Отчитането и изпълнението на бюджета се прави на всяко тримесечие. Разглеждат се въпроси, свързани с работата на колективите, както и такива от други направления на дейността.

Във всички заседания на читалищното настоятелство участват и членовете на Проверителната комисия.

Хората, избрани в ръководните органи се интересуват от проблемите на читалището и се радват на успехите му. Радостно е, когато членове на настоятелството посещават концертни изяви и инициативи на читалището.

**Сътрудничество с други институти**

 Разностранно и резултатно е взаимодействието на читалището за реализирането на инициативи, предприети от него или от други институти.

 Най – посещаваните културни прояви от градски мащаб са от служителите на читалището. Затова и поканите се множат, затова и читалището благодари с цветя и внимание.

 Голямо е удовлетворението от работата с Регионална библиотека „Стилиян Чилингиров”, Драматично-куклен театър „Васил Друмев”, Телевизия Шумен, НЧ „Добри Войников - 1856”, Регионален исторически музей – Шумен, НЧ „Просвета - 1925” – село Илия Блъсково, с читалищата от цялата община.

Народните читалища са били и ще бъдат истински храмове на духовността, институции без аналог в Европа и света. Те са уникални по своя характер и вратите им са отворени за всички, които имат нужда от книги, образование и срещи с изкуството.

Благодарим на нашите приятели от клубовете на пенсионера.

Особено активно се отзоваха на нашите идеи – Руска Тонева, Янка Любенова, Станка Матеева, Станка Харизанова, на отговорничката на клуба Милка Братоева и нейната помощничка Ани Братоева.

Настоятелството благодари за доверието и подкрепата на членовете на всички клубове, които са и членове на читалището.

Благодарим на всички за активното включване в живота на нашето читалище, както и за масовото участие в кулинарната изложба на Карнавала на плодородието през 2018 година. Благодарение на всички вас, читалището за пореден път се представи блестящо.

 Системни и делови са контактите с отдел „Култура, младежки дейности и спорт” при Община Шумен, със заместник – кмета на общината, ръководещ тези дейности г-н Найден Косев, както и с Десислава Златева – Началник на отдела.

 Благодарим на всички за проявеното разбиране и доброто делово сътрудничество. Признателни сме на членовете ни, на съгражданите ни, посрещащи с интерес проявите на читалището.

**ПРОЕКТИ**

През изминалата 2018 година читалище „Стилиян Чилингиров” кандидатства по няколко проекта. Към Национален фонд „Култура”- втора сесия - за участие на градския духов оркестър „Михаил Биков” в VII-я международен музикален фестивал „Дуръс фест” в Република Албания – за съжаление – нефинансиран.

Към Общински фонд „Култура” - Шуменза организиране наконцерт на ГДО „Михаил Биков” с филмова музика и ушиване на сценични костюми. И отново към Общински фонд „Култура” – Шумен – за участие в Карнавала на плодородието.

За съжаление все още няма програми за градските читалища по европейски проекти. Отново искам да отбележа, че има разработен проект от 2008 година на стойност 400 000 лева, който чака своята реализация – за цялостна реконструкция и рехабилитация на читалищната сграда.

Във връзка с доброто популяризиране на работата на екипа и колективите към НЧ „Стилиян Чилингиров” се изработват и презентират афиши и покани, които привличат все повече публика от различни поколения.

Всеки, прекрачил прага на НЧ „Стилиян Чилингиров” е информиран за разнообразните инициативи през настоящия месец от календарен план, изработен с много въображение и вдъхновение.

 **БИБЛИОТЕКА**

 Във всеки отчет, който разглежда читалищната дейност, важно място е отредено на библиотеката, защото нейна е била и винаги ще бъде привилегията да е в основата на всяко едно читалище. Нашата библиотека днес е съвременен информационен център и това дава възможност да съчетава умело автентичност и модерност, виртуалност и реалност, ползотворно съжителство на двата свята – на книгите и на модерните технологии. През 2018 година настъпиха известни промени в библиотеката. Благодарности към дългогодишната библиотекарка Мария Пенева, която излезе в заслужена почивка, а нейното място за кратко бе заето от Рени Русева, която напусна през декември 2018 г. В самия край на 2018 година в библиотеката заработи Маринела Атанасова – дипломиран библиотекар, с две висши образования и с хъс за работа, който може да се види от всеки, дошъл за книги.

**Показатели 2018 година**

Читатели - 675; Заета литература – 6450; Посещения – 890; Новонабавена литература – 323 тома; През 2018 беше направена пълна инвентаризация на библиотечния фонд. Бяха отчислени 1987 тома литература. Посещенията в библиотеката са по – малко, поради факта, че инвентаризацията беше на целия библитечен фонд и продължи 2 месеца. Абонирани са 10 броя периодични издания.

Новонабавените книги са предимно от дарение. Дарения от книги получихме от: Община Шумен, Антон Руменов, Стоян Парушев, Тодор Иванов, Димо Георгиев, Кънчо Тодоров, Милена Рафаилова, Нина Бояджиева, Тонка Статева, Алпер Осман, Хубанка Хубанова, Иляи Исмаилова, Стоянка Стойчева, Руска Тонева, Марияна и Людмил Дончеви, Богомил Христов, Емил Иванов и други.

 Независимо, че имаме много дарения, читателите търсят нови издания, което означава, че е необходимо да се търсят възможности за закупуване. Най – натоварени са летните месеци. Учениците от всички възрасти вземат книги по списъци. Библиотекарката Маринела Атанасова обработва постъпилите книги от дарения, които в по – голямата си част не бяха заведени, за да се удовлетворяват желанията на всички и да няма откази.

 В библиотеката се работи и по културно – масовата работа с книгата. За всички празници и кръгли годишнини се изготвят тематични изложби – витрини от книги и материали от интернет. Не се пропускат годишнини на бележити автори и композитори, като се подготвят презентации.

**Информационно – компютърен център**

На 27. 09. 2011 г. в НЧ „Стилиян Чилингиров - 1963”, беше открит Интернет център с 5 настолни компютъра, 1 мултифункционален принтер, 1 мултимедия и 1 подвижен екран – всичко по Програма „Глобални библиотеки - България” на фондация „Бил и Мелинда Гейтс”. Благодарение на този център успяваме да осигурим лесен и равнопоставен достъп до информация, знание и електронни услуги на гражданите, да се повиши качеството им на живот и информираност и да се ускори развитието на гражданското общество.

|  |  |
| --- | --- |
| **Вид дейност** | **2018** |
| Посещения в ИЦ | 857 |
| Потребители в ИЦ | 115 |

Програмата „Глобални библиотеки - България” има за цел да насърчи модернизирането на обществените библиотеки в България и да възроди мисията на библиотеката като център за информация и комуникация за всеки.

Новото лице на библиотеката включва пакет от услуги за гражданите, а именно: компютри за потребителите, достъп до интернет информация, електронно съдържание от местно значение, електронни услуги. Важно място заемат и провежданите целогодишни обучения по начална компютърна грамотност – както индивидуални, така и групови.

 **Обучения 2018:**

|  |  |
| --- | --- |
| **Вид дейност/година** | **2018** |
| 1. Индивидуални обучения
 | 15 |
| 1. Групови обучения
 | 2 |
| * 1. Брой участници
 | 6 |
| * 1. Възраст на участниците
 | 38-78г. |
| * 1. Времетраене
 | 2 месеца |

Информационния център в читалището се обозначи и като пространство за местни инициативи и събития, дейности, насочени към специфични групи (деца, безработни, хора от малцинствата), приветливи и топли помещения за потребителите, отворени и ориентирани към потребителя библиотекари.

През 2018 година в библиотеката на читалището бяха подредени множество тематични изложби и представени презентации, които получиха гласност и достигнаха до много от потребителите.

Важно място в дейността на Информационния център заема лятната занималня, чието начало бе поставено през 2015 година.

И през 2018 година продължи да работи „Лятно игрознание” – полудневна занималня с деца от 1 до 4 клас. От началото на месец Юни до края на Юли лятната занималня в НЧ „Стилиян Чилингиров - 1963” с ръководител Севдалина Георгиева събра деца от различни училища в града. Участници бяха ученици от 1 до 4 клас предимно от НУ „Княз Борис І”, но имаше и деца от ІІІ ОУ „Димитър Благоев”, от ІІ ОУ „Д-р Петър Берон”.

Началният час на заниманията бе 8:00 часа, а продължителността до 12:00 часа. Заниманията на децата бяха от различен характер – както образователен, така и творчески. През 2018 г. се проведе и екскурзия до Археологически музей - Велики Преслав. Децата посетиха и репетициите на градския духов оркестър и имаха възможността да се докоснат до музикалните инструменти на живо. Дейността на занималнята беше обширно отразена във в. „Шуменска заря”, в сайта на Фондация „Глобални библиотеки”, в страницата на читалището във фейсбук. Работата на лятната занималня ще продължи и през настоящата 2019 година.

**РАБОТА С ДЕЦА И УЧАЩИ – РАЗВИТИЕ, ИНТЕРЕСИ, ЗАНИМАНИЯ**

Много е важна позитивната нагласа на децата към четенето и книгата като цяло. Именно в тази връзка са и срещите с ученици от НУ „Княз Борис І” по различни поводи и годишнини. През 2018 г. се проведоха и две срещи с деца от Фондация „Искра”, посветени на книгите и ползата от четенето.

 По повод Международния ден за безопасен интернет в информационния център се проведе **анкета** с потребителите на услуги. По повод Международния ден на потребителя им се раздадоха флаери, изготвени в Информационния център с правата и задълженията на потребителя. Флаери бяха раздадени и за Световния ден за борба със СПИН

**КУЛТУРНО – МАСОВА ДЕЙНОСТ**

За да бъде едно читалище уникално от значение е любителското творчество и културните продукти, които се раждат през творческия сезон. Не можем да не отбележим широкия спектър от дейности, които развива читалището ни и приноса му за обогатяване на цялостния културен живот в Общината.

Всяко читалище има свой културен календар, включващ събития, посветени на важни чествания, бележити дати, национални празници, годишнини и участия в конкурси и фестивали. Календарния план е одобрен от читалищното настоятелство, и е диференциран според възрастта и интересите на читалищните членове. В процеса на дейността плана е постоянно допълван.

Дейността в направление културно-масова и любителска дейност е поверена на секретаря - Мариана Радева, която със своя дългогодишен опит успява да утвърди името на читалището в културния живот на града.

Във връзка с доброто популяризиране на работата на екипа и колективите към НЧ „Стилиян Чилингиров” се изработват и презентират атрактивни афиши и покани, които привличат публика от различни поколения.

През 2018 год. Инициативите са се увеличили. Проведени са 99 инициативи, от които: лекционна и просветна дейност – 15; бележити дати и годишнини – 29; забавно – увеселителни прояви – 47 и участия в събори и фестивали - 8.

Всички те са обявени на входа на читалището в началото на календарният месец. Не можем да се спрем на всички инициативи, но ще отбележим най-значимите.

През 2018 година се проведоха цикъл от инициативи, посветени на 55 годишнината от основаването на читалището: изложба на шуменския художник Вълчо Вълчев, презентация посветена на патрона на културната институция, тъй наречения Последен възрожденец – Стилиян Чилингиров, фолклорна вечер „Глътка жива вода” – за фолклора с любов, детски театър за спомагателните членове на читалището. Честванията завършиха с празничен концерт, в които взеха участие колективите на читалището.

Инициативите бяха насочени към всички членове и се посрещнаха с голям интерес.

Взаимната дейност с училищата от района се изразява в участие на учениците в школите, участията в инициативите на детска вокална група „Буратино” с ръководител Таня Делева, в посещение на срещите по различни поводи, посещения на изложби и библиотеката, отбелязване деня на Апостола, деня на Народните будители и много други.

Всички тези прояви се организират с ученици, за което благодарим на учителите от НУ “Княз Борис I” и СУ “Трайко Симеонов”.

И тази година традицията в читалището да се отбелязват Християнските празници бе спазена. Всички те се реализираха, с фолклорна група ”Веселина” с ръководител Мария Върбанова. През годината групата не изневери на установената практика да пресъздава обичаи, да обогатява автентичния си репертоар, да изнася концертна дейност в града и региона. Благодарим ви, мили изпълнители, за всеотдайността с която работите. Започвайки да говоря за групата за автентичен фолклор, не мога да подмина доброто и представяне на „Шуменска есен с танц и песен” – Шумен, „Ченге пее е танцува” – Аспарухово, „Петровска китка” – Велики Преслав, IV – я пролетен фестивал „Да запеем заедно” – Смядово и „С песните на Калинка Згурова”- Бургас

Не оставаме равнодушни и към участието на самодейците от ФГ „Веселина” в Кулинарната изложба на „Карнавала на плодородието”.

2018 година бе изпълнена с богата концертна програма. В нея основно място имаше ГДО ”Михаил Биков” под диригентството на младия и талантлив Христо Атанасов. На всички общински ритуални прояви ГДО заемаше основно място. Освен съвместното участие с ДВГ „Буратино” и ВФ „Божур”, ГДО „Михаил Биков” имаше и богата и разнообразна концертна програма.

ГДО „М. Биков” е доказал своите качества и възможности за реализиране на концерти с разнообразна по стил музика. В началото на годината реализира концерт-спектакъл, с подбрани солисти. В концертната програма прозвучаха арии и дуети от оперети на Имре Калман, Франц Лехар и др., откъси от мюзикъли, както и хитови песни, изпълнявани от Ал Бано, Тото Кутуньо, Ерос Рамацоти, Франк Синатра и др. Незабравим ще остане концертът „Александрийка” - посветен на 120 години от рождението на Дико Илиев, създател на жанра „Хора за духови оркестри”, участието на духовия оркестър в откриването на зала “Арена”- Шумен, празника на цветята в с. Панайот Волов, както и срещите при провеждането на образователните концерти в регионална библиотека „Стилиян Чилингиров” и емоционалната среща с най – малките децата от ДГ „Брезичка”.

На публиката се поднасяха изключително разнообразни и трудни художествени програми. Благодарим на диригента Христо Атанасов за прекрасната визия на градския духов оркестър”Михаил Биков”. Благодарим на всички оркестранти за старанието и професионализма при изпълнението на задачите. През 2018 година оркестрантите от ГДО ”Михаил Биков” заслужено получиха възможността да репетират в обновена зала. През 2018 година бяха закупени флейта, саксофон, клавеси, раница за маршируване за нуждите на ГДО „Михаил Биков”.

През 2018 година вокална формация “Божур” с диригент д-р Юлияна Панова имаше една успешна година. Тя представи шуменското песенно творчество в националния фестивал на шлагерната и градска песен „Подари ми море” в Крапец. Както винаги, така и сега, групата се завърна с първа награда и очарова не само журито, но и публиката. Благодарим на всички изпълнители от ВФ „Божур” и за участието им в концертите организирани от читалището. От есента на 2018 година ВФ „Божур” продължи активния си творчески живот под ръководството на нов ръководител – господин Людмил Ковачев – нека им пожелаем успех и да ни радват с още много концертни прояви и нови награди.

ДВГ “Буратино” – с ръководител Таня Делева е харесвана и желана. Тя е канена на редица общоградски инициативи. Участва с голямо желание и на инициативите организирани от читалището. През 2018 година вокална група ”Буратино”, участва в международния детски фестивал „Созополска панорама”- Созопол. С прекрасните си изпълнения и този път ДВГ „Буратино” завоюва призово място. Благодарим на ръководителката Таня Делева, за професионализма ѝ и се надяваме, че занапред групата ще продължава активния си живот.

Художествените колективи от нашето читалище неведнъж са се представяли отлично на престижни сцени в страната и в чужбина. Затова искам лично да благодаря на диригента Христо Атанасов и на художествените ръководители д-р Юлияна Панова, Людмил Ковачев, Таня Делева, Мария Върбанова, които разкриват красотата на музикалното и певческо изкуство.  Добрите ни ръководители успяват да разкрият тази красота, да я съхранят и поднесат на публиката по най – правилния начин.

Благодаря на всички вас, за които най-голямата награда са аплодисментите в залата и радостта в очите на хората!

Бъдете  здрави, желая ви удовлетворение и още повече сценични изяви!

И през 2018 година в читалището продължиха много добре да работят школите по английски език с ръководители г-жа Виктория Радева и г-жа Аглика Добрева. За наша радост учениците се увеличиха и работата в школите е с много добри резултати. В школите се обучават деца не само от квартала, но и от целия град. И двете преподавателки спечелиха доверието на децата и родителите и се радваме на постоянни посещения.

През 2018 година към читалището продължи успешно да работи и школата по математика с преподавател Севим Мехмед, която също се радва на голям интерес.

От 2018 година в читалището работи и школа по народни танци, с ръководител Димитър Димитров. Групите са за начинаещи и за напреднали и се радва на голям успех в квартала.

Читалище „Стилиян Чилингиров-1963” не е лишено от живот, защото работи с достойни и талантливи оркестранти, художествени ръководители, самодейци и читалищни членове.

**МАТЕРИАЛНО – ТЕХНИЧЕСКА И СТОПАНСКА БАЗА**

Разполагаме с база, която макар и да е общинска, ни е предоставена да я стопанисваме и поддържаме в добър вид.

Във външният вид на сградата има много какво още да се желае. През втората половина на 2018 година настъпиха много приятни промени в интериора на читалището. С помощта на дарители – фирмите АЛКОМЕТ и ВИАС, се постави дограма на по – голямата част от читалището. Разбира се останаха още прозорци, на които трябва да се смени дограмата, но това се надяваме да стане скоро и ще се радваме, ако хората с възможности откликнат на нашата молба за помощ. Направена беше и сцената в Концертната зала – изциклена и лакирана, сега вече има съвсем друг вид, пребоядисаха се двете зали, постави се лед осветление и се почистиха полюлеите в Концертната зала, бяха сменени стълбите към сцената, частично бяха подменени завесите на сцената. Всичко това беше направено със средства на читалището и с помощта на диригента на духовия оркестър Христо Атанасов, оркестрантите Георги Христов, Айля Прашко, Севдалина Тодорова, Калин Бояновски – огромни благодарности! В ремонтните дейности и почиствнето след тях се включи и екипа на читалището.

За хигиената в читалището до май 2018 г. отговаряше г-жа Емине Мустафа, на която изказваме благодарност за дългогодишната работа. От юни 2018 година това вече е задължение на г-жа Севдия Харун, или както всички и викаме Сиса. Сиса притежава всички качества и отговорности да работи в читалище. Усмихната, дисциплинирана, работлива, учтива и вежлива с хората, включва се във всяка инициатива на читалището!

Настоятелството счита, че финансово – стопанската дейност, с която са ангажирани председателят и най – вече счетоводителят Детелина Костадинова, бе динамична и ползотворна.

Финансовите средства се изразходват целесъобразно, а бюджета на читалището с приходната и разходната част се приема на общо събрание.

На всяко тримесечие се приемат финансови отчети от читалищното настоятелство и се внасят в счетоводството на отдел „Култура” при Община Шумен.

Читалищата са с държавно делегиран бюджет и на една бройка за 2018 година са осигурени 8375 лв.

Числеността на нашето читалище е 23,25 и 6 бройки субсидирани от Община Шумен за духовия оркестър. Благодарим отново на отдел „Култура” за попълнението на щатния състав на оркестъра. Благодарна съм и на екипа, с който работя, на всички оркестранти, на художествените ръководители и на всички самодейци. Разбира се, когато работиш с хора не може усмивката да не е слънчева. Но едно трябва да знаем, че мисията ни е да работим в престижен културен институт, уважавайки това, което правим и работейки за имиджа на читалището.

Абонати сме на автоматична система за охрана на сградата. По отношение на стопанските разходи се стремим сами да си плащаме стопанските разходи, данък сграда, граждански договори за наети допълнително оркестранти, водещи, ръководители, солисти.

Собствените приходи, които читалището си набавя са основно от наеми, такси, членски внос.

Дарители на читалището за 2018 година са: фирмите Алкомед и ВИАС.

 **Уважаеми читалищни дейци,**

Нека продължаваме и занапред със същия хъс и сили да работим за доброто име на читалището, нека бъдем здрави и устремени към реализиране на поставените цели.

Мотивът ни е НЧ „Стилиян Чилингиров - 1963” да е желано читалище, работещо за духовността и развитието на културата в град Шумен.

Благодаря ви за вниманието!

27/03/2019 г. Председател: …………….

 Зам.Председател: ………..

 Секретар: …………………